Title: D ô v o d o v á s p r á v a
Author: Administrator
Last saved by: Mitosinkova Anna
Company: mfsr

Predkladacia správa

Ministerstvo financií SR, vychádzajúc z  Plánu legislatívnych úloh vlády SR na mesiace jún až december 2016, predkladá návrh zákona, ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „zákon“).  

Novelou zákona sa napĺňajú ciele deklarované v Programovom vyhlásení vlády SR na roky 2016-2020 so zámerom ďalšej modernizácie rozpočtového procesu.

Predloženou novelou zákona sa upravuje rozpočtový proces vo vzťahu k predkladaniu návrhu rozpočtu verejnej správy Ministerstvom financií SR vláde SR.

S cieľom zjednotenia vykazovania rozpočtových údajov v rozpočte a v skutočnosti sa navrhuje zaviesť rozpočtovanie všetkých príjmov a výdavkov rozpočtovej organizácie, t. j. súčasťou rozpočtu rozpočtovej organizácie budú všetky príjmy a výdavky, s ktorými rozpočtová organizácia hospodári, vrátane prostriedkov prijatých od iných subjektov. 

V návrhu novely sa zároveň upravuje postup v prípade, ak návrh rozpočtu verejnej správy obsahuje daňové a odvodové príjmy, ktoré neboli obsiahnuté v prognóze Výboru pre daňové prognózy zohľadnenej v návrhu rozpočtu verejnej správy.

Súčasne sú v návrhu zapracované úpravy zákona vyplývajúce z potrieb aplikačnej praxe pri uplatňovaní zákona.

Predložený legislatívny návrh obsahuje aj návrh zákona, ktorým sa mení a dopĺňa zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. V návrhu sa premietajú zmeny súvisiace s  aktuálnou novelou zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Obsahuje tiež  doplnenie ustanovení o zverejňovaní údajov poskytovaných obcami a vyššími územnými celkami prostredníctvom  webového sídla Ministerstva financií SR s cieľom zvýšenia transparentnosti verejných financií, ako aj  ďalšie zmeny zapracované na základe poznatkov z aplikačnej praxe.

Predložený návrh obsahuje aj návrhy na zmenu zákona č. 461/2003 Z. z. o sociálnom poistení v znení neskorších predpisov, zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov, ktorými sa zabezpečuje súlad so zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov vo vzťahu k predkladaniu údajov Ministerstvu financií SR, ako aj procesu tvorby návrhu zákona o štátnom rozpočte. 

Účinnosť zákona sa navrhuje od 1. januára 2017 s výnimkou vybraných ustanovení, v ktorých sa posúva účinnosť od 1. januára 2018 resp. od 1. januára 2019 s cieľom zabezpečiť dostatočnú legisvakačnú lehotu na aplikáciu dotknutých ustanovení.  

Návrh zákona nie je predmetom vnútrokomunitárneho pripomienkového konania. Predložený návrh zákona je v súlade s Ústavou SR, ústavnými zákonmi a nálezmi ústavného súdu, zákonmi a medzinárodnými zmluvami a s právom Európskej únie.
 
Predložený návrh zákona nezakladá žiadne vplyvy na rozpočet verejnej správy a na podnikateľské prostredie, nevyvoláva sociálne vplyvy, ani vplyvy na životné prostredie, informatizáciu spoločnosti a na služby verejnej správy pre občana. Predložený materiál nebol konzultovaný s podnikateľskými subjektami, nakoľko nie je zaradený do Zoznamu legislatívnych úloh, ku ktorým je potrebné vykonať konzultácie s podnikateľskými subjektmi v zmysle Jednotnej metodiky na posudzovanie vybraných vplyvov.
 
Návrh zákona bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Návrh zákona sa na rokovanie Legislatívnej rady vlády SR predkladá  s jedným rozporom s Radou pre rozpočtovú zodpovednosť.